ehdotus valtioneuvoston asetukseksi ympäristövaikutusten arviointimenettelystä annetun valtioneuvoston asetuksen 4 §:n muuttamisesta

**1 Pääasiallinen sisältö**

Ympäristövaikutusten arviointimenettelystä annettuun valtioneuvoston asetuksen (277/2017, *jäljempänä YVA-asetus*) 4 §:n 1 momenttiin tehtäisiin muutoksia, joilla täydennettäisiin tiettyjen julkisten ja yksityisten hankkeiden ympäristövaikutusten arvioinnista annetun Euroopan parlamentin ja neuvoston direktiivin (2011/92/EU, muutettuna direktiivillä 2014/52/EU, *jäljempänä YVA-direktiivi*) täytäntöönpanoa.

Muutokset tehtäisiin 4 §:n 1 momentin ensimmäiseen virkkeeseen sekä 1 ja 3 kohtiin. Muutokset on tarkoitettu teknisiksi tarkennuksiksi, eikä niillä ole tarkoitettu muuttaa YVA-menettelyn käytäntöjä.

**2 Nykytila ja sen arviointi**

Suomi on vastaanottanut 28.11.2019 Euroopan komissiolta virallisen huomautuksen (asianumero 2019/2290) koskien YVA-direktiivin täytäntöönpanoa Manner-Suomessa ja Ahvenanmaalla. Komissio katsoo, että useita direktiivin säännöksiä ei ole pantu asianmukaisesti täytäntöön. Osa komission huomautuksista on luonteeltaan teknisiä ja liittyvät direktiivin säännösten täytäntöönpanon yksityiskohtiin.

YVA-direktiivi pannaan Suomessa täytäntöön pääasiassa YVA-lailla ja YVA-asetuksella. YVA-direktiivin vaatimuksia on lisäksi pantu täytäntöön maankäyttö- ja rakennuslailla, maankäyttö- ja rakennusasetuksella (895/1999), luonnonsuojelulailla (1096/1996) sekä lupamenettelyjä koskevien velvoitteiden osalta sektorikohtaisilla säädöksillä.

YVA-direktiivin 5 artiklan 1 kohdassa säädetään arviointiselostukseen sisällytettävistä tiedoista. Kansallisessa lainsäädännössä kyseinen direktiivin kohta on pantu täytäntöön YVA-lain 4 §:n 1 momentilla ja 19 §:llä sekä YVA-asetuksen 4 §:llä ja maankäyttö- ja rakennusasetuksen 30 b §:llä. Viimeksi mainittua säännöstä sovelletaan silloin kun on kyse ympäristövaikutusten arvioinnin tekemisestä osana kaavoitusmenettelyä (*yhteismenettely*). Direktiivin 5 artiklan 1 kohdan f alakohta sisältää viittauksen direktiivin liitteeseen IV, jossa säädetään tiedoista, jotka on annettava ympäristövaikutusten arviointiselostuksessa.

Suomi on antanut 24.3.2020 komission viralliseen huomautukseen vastauksen, jossa se on ilmoittanut, että Manner-Suomi ja Ahvenanmaa tulevat täydentämään lainsäädäntöään YVA-direktiivin säännösten täytäntöönpanon täsmentämiseksi. Lainsäädäntömuutokset on luvattu valmistella niin, että ne tulisivat voimaan vuoden 2021 aikana. Tällä valtioneuvoston asetuksella tehtäisiin Suomen vastauksessa ilmoitetut muutokset siltä osin kuin ne koskevat YVA-asetusta. Muutokset tehtäisiin asetuksen 4 pykälän 1 momentin ensimmäiseen virkkeeseen ja sen 1 ja 3 kohtiin.

YVA-asetuksen 4 § koskee arviointiselostuksen sisältöä. Pykälän 1 momentissa on 16-kohtainen luettelo tiedoista, jotka arviointiselostuksessa on esitettävä.

**3 Ehdotuksen sisältö**

*YVA-asetuksen 4 §:n 1 momentin ensimmäinen virke*

Pykälän 1 momentin ensimmäisestä virkkeestä poistettaisiin sanapari ’tarpeellisessa määrin’. Muutos tehtäisiin siksi, että Euroopan komissio on virallisessa huomautuksessaan katsonut, että sanaparin takia Suomi ei ole pannut YVA-direktiivin 3 artiklan 2 kohtaa asianmukaisesti täytäntöön. Muotoilu voi antaa kuvan, jonka mukaan arviointiselostukseen on sisällytettävä tiedot vain tarpeellisessa määrin. Suomi on komissiolle antamassaan vastauksessa ilmoittanut poistavansa YVA-asetuksen 4 §:stä kyseiset sanat. Muutoksella varmistettaisiin YVA-direktiivin asianmukainen täytäntöönpano. Sillä ei ole tarkoitus muuttaa YVA-menettelyn käytäntöjä.

Asetuksen 4 §:n 1 momentin ensimmäiseen virkkeeseen tehtäisiin tarkennus, jonka mukaan arviointiselostuksessa esitettävien tietojen tulisi lisäksi liittyä olennaisesti hankkeen erityisominaisuuksiin ja ympäristön erityispiirteisiin, joihin todennäköisesti kohdistuu vaikutuksia. Näin ollen, kun voimassa olevan säännöksen mukaan arviointiselostuksessa on tullut esittää tiedot, jotka ovat tarpeen perustellun päätelmän tekemiselle ottaen huomioon kulloinkin saatavilla oleva tietämys ja arviointimenetelmät, jatkossa tarkennettaisiin tietojen koskevan nimenomaan olennaisesti kyseistä hanketta koskevia erityisominaisuuksia ja sen ympäristön erityispiirteitä.

Muutos tehtäisiin siksi, että Euroopan komissio on virallisessa huomautuksessaan katsonut Suomen panneen puutteellisesti täytäntöön YVA-direktiivin 5 artiklan 1 kohdan f alakohta. Mainittu kohta edellyttää, että ympäristövaikutusten arviointiselostuksessa on oltava [YVA-direktiivin] liitteessä IV mainitut lisätiedot, jotka olennaisesti liittyvät tietyn hankkeen tai hanketyypin erityisominaisuuksiin ja ympäristön erityispiirteisiin, joihin todennäköisesti kohdistuu vaikutuksia. YVA-direktiivin liitteessä IV luetellaan tiedot, jotka arviointiselostukseen on sisällytettävä. Muutos on tekninen, sillä nykyisinkin YVA-selostuksen sisältövaatimukset rajataan koskemaan tapauskohtaisesti kyseessä olevaa hanketta ja sen ympäristöä kohdentaen tiedot ja arviointi merkittäviin ympäristövaikutuksiin.,

*YVA-asetuksen 4 §:n 1momentin 1 kohta*

Asetuksen 4 §:n 1 momentin 1 kohtaa muutettaisiin niin, että hankkeen kuvauksen tulisi jatkossa sisältää arvio ennustettujen päästöjen ja jäämien määrästä ja laadusta. Muutoksella ei olisi tarkoitus muuttaa YVA-menettelyn käytäntöjä, joiden mukaan nykyisinkin arviointiselostuksessa edellytetään kuvausta todennäköisistä päästöistä ja jäämistä, minkä voidaan katsoa merkitsevän käytännössä samaa kuin arviota ennustettujen jäämien ja päästöjen määrästä ja laadusta. Muutos tehtäisiin YVA-direktiivin liitteessä IV olevan 1 kohdan d alakohdan täytäntöönpanon varmistamiseksi.

*YVA-asetuksen 4 §:n 1 momentin 3 kohta*

Asetuksen 4 §:n 1 momentin 3 kohtaa muutettaisiin niin, että arviointiselostuksen tulisi jatkossa sisältää myös selvitys hankkeen ja sen vaihtoehtojen suhteesta Euroopan unionin tasolla tai kansallisesti vahvistettuihin ympäristönsuojelutavoitteisiin. Muutoksella ei olisi tarkoitus muuttaa YVA-menettelyn käytäntöjä, joiden mukaan nykyisinkin arviointiselostuksessa edellytetään selvitys hankkeen ja sen vaihtoehtojen suhteesta ympäristönsuojelua koskeviin suunnitelmiin ja ohjelmiin, joiden voidaan katsoa pitävän sisällään myös Euroopan unionin tasolla tai kansallisesti vahvistetut ympäristönsuojelutavoitteet. Muutos tehtäisiin YVA-direktiivin liitteessä IV olevan 5 kohdan toisen alakohdan täytäntöönpanon varmistamiseksi.

**4 Ehdotuksen vaikutukset**

Muutoksilla muutettaisi YVA-menettelyn käytäntöjä, eikä sillä katsota olevan mainittavia vaikutuksia.

**5 Ehdotuksen valmistelu ja lausunnot**

Asetus on valmisteltu ympäristöministeriössä virkatyönä. Luonnos on ollut lausunnolla xx.xx.2021-xx.xx.2021 Lausuntopalvelu.fi –palvelussa. Lausuntoja saatiin x kpl seuraavilta tahoilta…

(Täydennetään myöhemmin)

**6 Laintarkastus**

(Täydennetään myöhemmin)

**7 Voimaantulo**

Asetuksen on tarkoitus tulla voimaan mahdollisimman pian asetuksen hyväksymisen jälkeen.